**Smjernice za nabavu**

**Gradske i sveučilišna knjižnice Osijek**

**Polazišta**

Gradska i sveučilišna knjižnica Osijek (GISKO[[1]](#footnote-1)) djeluje kao tradicionalna i suvremena knjižnica u nacionalnom knjižničnom sustavu. Na dobrobit korisničke zajednice promiče pravo na neometan pristup informacijama i idejama te sudjeluje u jačanju svijesti i obaviještenosti građana.[[2]](#footnote-2) Da bi mogla ispuniti svoje funkcije i zadaće središnje sveučilišne/znanstvene knjižnice[[3]](#footnote-3) Sveučilišta Josipa Jurja Strossmayera u Osijeku i središnje (matične) javne/narodne knjižnice[[4]](#footnote-4) Grada Osijeka i Županije Osječko-baranjske, teži planskom popunjavanju fondova relevantnim naslovima knjiga i druge građe s brojem primjeraka primjereno potrebama i interesima korisnika. U odnosu na trenutno stanje, uvjete djelovanja i financijske mogućnosti, osnovni pravci razvoja Knjižnice određeni su dvojako, i to kroz kontinuitet dvojne djelatnosti, gradsku knjižnicu kao javnu narodnu knjižnicu općeznanstvenog tipa te sveučilišnu knjižnicu. GISKO se prema broju stanovnika područja grada Osijeka (96.313[[5]](#footnote-5)), svrstava u narodne knjižnice **III. tipa** odnosno knjižnice koja pokriva područje do 100.000 stanovnika. Gradska i sveučilišna knjižnica Osijek županijska je matična narodna knjižnica zadužena za koordinaciju knjižnične djelatnosti u županiji te sveučilišna matična knjižnica zadužena za visokoškolske i specijalne knjižnice.

**Knjižnična građa**

Knjižničnu građu narodne knjižnice, u skladu s člankom 3. stavak 7. Zakona o knjižnicama, knjižnična građa je svaki jezični, slikovni i zvučni dokument u analognom ili digitalnom obliku informacijskog, umjetničkog, obrazovnog, znanstvenog ili stručnog sadržaja, proizveden u više primjeraka i namijenjen javnosti, kao i rukopisi odnosno sva druga građa koju knjižnica posjeduje u svojem fondu i stavlja na raspolaganje korisnicima.[[6]](#footnote-6) Knjižničnom građom narodne knjižnice smatraju se i igre, igračke i sl. ako su dio knjižničnog fonda. Osim posebnih zbirki stare građe, cjelokupni fond knjižnične građe mora biti aktualan, u njemu moraju biti zastupljena sva područja ljudskog znanja i stvaralaštva kako bi se zadovoljile potrebe korisnika svih dobnih skupina odnosno različitosti njihovih obrazovnih i kulturnih razina.

Knjižnični fond narodne knjižnice III. tipa treba sadržavati:

1. **1,5 knjigu po stanovniku** (96.313 x 1,5=**144.470 sv. knjiga**)
2. Županijska matična knjižnica treba imati fond od najmanje jedne knjige u analognom obliku po stanovniku županije (258.026[[7]](#footnote-7))
3. Knjižni fond županijske matična knjižnice u pravilu treba sadržavati 55 % beletristike, 45 % stručne, znanstvene i popularno znanstvene literature, od koje najmanje 1 % čini referentna građa
4. U odnosu na dobnu strukturu korisnika, ukupan fond narodne knjižnice treba sadržavati najmanje 25 % građe za djecu i mlade
5. Narodne knjižnice u svom fondu trebaju imati didaktičke igračke i društvene igre te zvučnu, vizualnu i elektroničku građu prilagođenu potrebama svih vrsta korisnika i nabavnoj politici knjižnice
6. Županijska matična knjižnica treba imati zavičajnu zbirku. Radi stvaranja županijske zavičajne zbirke županijske matične knjižnice primaju obvezni primjerak građe izdane na području županije. Svaki je izdavač prema Zakonu[[8]](#footnote-8) dužan o svom trošku i besplatno dostaviti primjerak svakog izdanja županijskoj matičnoj knjižnici, što je za područje Osječko-baranjske županije GISKO
7. Prosječni je standard prinove knjiga u tekućoj godini (kupovinom, obveznim primjerkom, darovima, zamjenom i otkupom) najmanje 200 knjiga na 1.000 stanovnika i najmanje 10 jedinica neknjižne i ostale građe.[[9]](#footnote-9)

**Poslanje i misija**

Poslanje Gradske i sveučilišne knjižnice Osijek temelji se na nastojanjima da se stručnim uslugama potiče znanstveno usavršavanje i napredak, uporaba knjižničnih službi i usluga te osobni, ali i akademski razvoj građana te njihovo usavršavanje.

Misija je Knjižnice osiguravanje dostupnosti svih vrsta informacija, u bilo kojem obliku, najširem krugu stvarnih i potencijalnih korisnika izgradnjom i održavanjem vlastitih zbirki knjižnične građe, kao i osiguravanjem pristupa drugim izvorima informacija. U svojoj nabavnoj politici, GISKO ne provodi cenzuru djela ni prema sadržaju, ni prema autoru. U ostvarivanju navedene misije Knjižnica uspostavlja i razvija odjele i službe putem kojih korisnicima pruža brojne usluge. Sve navedeno ujedno služi i kao jedan od pokazatelja smjernica za nabavu.

**Nabavna politika Gradske i sveučilišne knjižnice Osijek - Uvod**

Zbirke su komplementarne sa službama i uslugama i stoga nisu cilj same po sebi, osim kada je njihova specifična osnovna uloga zaštita i čuvanje građe za buduće naraštaje. Relevantnost zbirke za potrebe lokalne zajednice važnija je od njezine veličine. Izgradnji dobre zbirke prethode pomno razrađeni postupci, od istraživanja zajednice korisnika i njezinih potreba preko kvalitetnog kreiranja nabavne politike kroz selekciju ili odabir knjižne građe do postupaka nabave, pročišćavanja zbirki i evaluacije istih. Nabavna je politika skup konkretnih uputa o tome kakvim sadržajima i formalnim kriterijima knjižnica popunjava svoje zbirke i na koji način navedeno realizira. Nabava je knjižne građe odnosno izgradnja fonda zahtjevan posao koji za glavni cilj ima korisnicima osigurati građu potrebnu za kvalitetno provođenje slobodnog vremena odnosno stručno usavršavanje i napredovanje. Nabava građe i izgradnja fonda pripada među značajnije dijelove knjižničnog poslovanja i ujedno je pretpostavka za ostale poslove, od stručne obrade i informacijske službe, do svih oblika korištenja i posudbe. Izgradnja knjižnoga fonda složen je postupak kojim se nastoji otkriti njegova snaga i slabost vezano uz potrebe korisnika i raspoložive izvore znanja i obavijesti unutar zajednice korisnika, te ispraviti njegove slabosti. Nabavna politika GISKO-a stoga proizlazi iz njenih zadataka, misije, poslanja, vizije i ciljeva. Usklađuje se i korigira u okvirima postojećih standarda i smjernica[[10]](#footnote-10), a s obzirom na veličinu populacije na području koje knjižnična služba obuhvaća, blizinu drugih knjižnica, regionalnu ulogu zbirki, procjenu lokalnih potreba, nakladničke ponude i financijskih mogućnosti, kao i prostornih uvjeta za smještaj svake pojedine zbirke.

Nekoliko je načina nabave knjižnične građe među kojima je kupnja kao oblik nabave građe najzastupljenija. Dar, kao jedan od načina nabave, pristiže u knjižnicu od pravnih i privatnih osoba, uglavnom željom darovatelja (slučajni dar), ali može biti i izazvani ako knjižničar zamoli pojedinca ili ustanovu da daruje određenu građu. Posebna vrsta dara je legat, odnosno oporučno ostavljena vlastita knjižnica koju pojedinac daruje određenoj knjižničnoj ustanovi. Otkup Ministarstva kulture i medija u znatnoj mjeri utječe na izgradnju fonda. Knjižnica od 1961. godine prima obvezni primjerak[[11]](#footnote-11) što je zakonski propisan način prikupljanja publikacija. Obvezni primjerak u izgradnji fonda GISKO-a sudjeluje u visokome postotku (43 %). GISKO prema Zakonu o knjižnicama i knjižničnoj djelatnosti prima i županijski obvezni primjerak.

**Svrha smjernica za nabavu knjižnične građe, pomoć je knjižničarima u:**

* nabavi
* smještaju
* čuvanju i zaštiti
* izlučivanju i otpisu

**Načela pri izgradnji zbirke:**

* odražavanje općeg prepoznatljivog informacijskog, obrazovnog, medijskog i kulturnog središta
* potpomaganje komunikacijskog i društvenog razvoja zajednice
* omogućavanje slobode, otvorenosti i dostupnosti zbirke
* kompatibilnost s virtualnim i hibridnim izvorima
* zadovoljavanje potreba studenata i znanstveno-nastavnog osoblja

**Načini nabave građe:**

* kupnja
* otkup Ministarstva kulture i medija Republike Hrvatske
* obvezni primjerak Republike Hrvatske
* županijski obvezni primjerak
* zamjena
* dar
* vlastita izdanja GISKO-a

**Građa koja se nabavlja**

* građa za odrasle (beletristika, stručna, referentna i znanstvena građa)
* građa za djecu (edukativne i zabavne slikovnice, lektire, priručnici i knjige za mlade)
* igračke i društvene igre
* strip
* periodika (novine i časopisi)
* audiovizualna građa i multimedijalna građa
* računalne igre
* elektronički izvori u fizičkom obliku (CD-ROM), te pristup on-line bazama podataka
* digitalizirani sadržaji iz različitih područja

**Kriteriji za nabavu građe:**

* ugled autora i nakladnika
* interes korisnika
* prikladnost formata za korištenje u knjižnici i izvan nje
* prikladnost predmeta, stila, jezika i razine čitanja za ciljane korisnike
* jasnoća, točnost i logičnost predstavljanja
* način obrade teme
* kvaliteta prijevoda
* lektura, korektura
* fizičke karakteristike
* tehnički aspekti
* opremljenost djela bibliografskim podacima, kazalima i predgovorima
* relevantnost za korisnike zajednice
* upoznavanje s ljudskom i društvenom situacijom
* veza s postojećom zbirkom
* pozornost kritičara, recenzenata i javnosti
* financije
* učestalost korištenja zbirki
* relevantnost prema nastavnom i drugim obrazovnim programima

**Izgradnja zbirki prema stvarnim i potencijalnim korisnicima**

Osim sljedećih skupina korisnika po dobnoj i socijalnoj strukturi (predškolska djeca, djeca i mladi, studenti, zaposlenici, branitelji, socijalno ugroženi slojevi, osobe treće životne dobi), stvaraju se zbirke za sljedeće korisničke skupine: osobe s posebnim potrebama (slijepe i slabovidne osobe, osobe s poteškoćama u govoru i čitanju), nacionalne manjine, povratnike i iseljenike. Zbirke nastoje odgovoriti na stvarne obrazovne i kulturne potrebe lokalne zajednice, razvijati informacijsku pismenost te promicati čitanje, osobito kod djece i mladih. Nastoje se predvidjeti potencijalne potrebe korisnika, koje prate razvoj informacijsko-komunikacijskih tehnologija.

**Kriteriji za nabavu audiovizualne, multimedijske i elektroničke građe**

GISKO nastoji slijediti razvoj suvremenih informacijsko-komunikacijskih tehnologija te stoga pored tradicionalne tiskane građe važan dio zbirki čine i audiovizualna, multimedijska te elektronička građa. Nabava navedenih vrsta građe u GISKO-u ovisi o procjeni profila korisnika, što znači da zbirka predstavlja raznoliki spektar izričaja te ukusa i interesa korisnika. Unatoč tome, nastojat će se nabavljati građa koja ima neprolaznu umjetničku i obrazovnu vrijednost.

**Opći kriteriji**

* potencijalni korisnici
* životni vijek medija
* cijena medija
* kvaliteta medija
* dostupnost
* sadržaj medija
* vrijednost medija
* prepoznatljivost među korisnicima
* jedinstvenost[[12]](#footnote-12)

**Kvaliteta sadržaja**

 **Sadržaj mora biti aktualan i ažuriran, zanimljiv i maštovit, dobro predstavljen, vrijedan čitanja, slušanja ili gledanja te primjeren korisnicima kojima je namijenjen. Ovo su kriteriji koji se odnose na sadržaj medija:**

* **format**
* **autoritet kreatora**
* **autentičnost**
* **pouzdanost**
* **ažuriranost i relevantnost sadržaja**
* **vrijednost**
* **privlačnost**
* **originalnost sadržaja**
* **vokabular**
* **objektivnost**
* **priča**
* **izvedba**
* **organizacija**
* **mogućnost uređivanja**
* **posebne značajke**
* **specijalni dodaci.**[[13]](#footnote-13)

**Fond Gradske i sveučilišne knjižnice Osijek**

Fond Gradske i sveučilišne knjižnice Osijekobuhvaća svu knjižničnu građu za djecu i odrasle, a formira se na osnovi Standarda za narodne knjižnice u RH, prema profilu i zahtjevima korisnika, postojećih i potencijalnih.GISKOnastoji zadovoljiti zahtjeve društvene zajednice, odnosno korisnika za:

* tradicionalnom knjižničnom građom (stručnom i beletristikom)
* pristupom novim informacijama kao i novim informacijskim tehnologijama
* neknjižnom građom (audiovizualnom, elektroničkom, igračkama…)
* sustavnom izgradnjom zavičajne zbirke
* doprinosom izgradnji knjižničarske struke
* popularizacijom čitanja s posebnim osvrtom na hrvatsku književnost

**Vrsta i količina građe koja se nabavlja:**

**1. Knjižna građa**

* lijepa književnost – od jedan do šest primjeraka
* slikovnice, knjige za djecu, knjige za mlade – od jedan do šest primjeraka
* jedan primjerak poezije
* 11 i više primjeraka lektirnih naslova za osnovne i srednje škole
* jedan primjerak knjiga na brajici
* jedan primjerak stripa za odrasle, jedan do šest primjeraka za djecu i mlade
* jedan do tri primjerka stručno popularne literature
* jedan do tri primjerka znanstvene literature
* jedan primjerak naslova na stranim jezicima
* dnevni, tjedni i mjesečni tisak – jedan do pet primjeraka
* časopisi – jedan do pet primjeraka
* periodične publikacije – jedan primjerak

**2. Neknjižna građa**

* DVD igrani i dokumentarni filmovi - jedan primjerak
* CD zvučna knjiga - jedan do šest primjeraka
* CD glazbeni – jedan primjerak
* CD-Rom – jedan do šest primjeraka
* elektronička građa – dostupna na mreži ili u materijalnom obliku – jedan primjerak, ovisno o sadržaju i potrebama moguće je nabaviti i više primjeraka
* igračke za djecu predškolskog uzrasta jedan primjerak
* taktilne igračke - jedan primjerak

**3. E-knjige** - pretplata putem platforme iBIBLOS, a ovisno o ponudi naslova, potražnji korisnika i dostupnim sredstvima. Preporuka je kupiti dostupne pakete naslova/licenci radi što učinkovitijeg gospodarenja novčanim sredstvima.

**Napomena:**

Pri odabiru naslova i konačnoj odluci o količini građe koja će se nabaviti, uz uvažavanje pisanih smjernica, neizbježan je određeni stupanj osobne procjene, na osnovu iskustva, poznavanja Odjela, želja i potreba korisnika, međusobne komunikacije i dogovora s kolegama, ulogom i zadaćom Knjižnice. Za svu građu moguća je nabava većeg broja primjeraka u slučaju potražnje.

**Iz fonda Gradske i sveučilišne knjižnice Osijek kao posebne zbirke izdvojene su:**

1. **Referentna zbirka:** (prema Standardima više od 1 % ukupnog fonda)

Za referentnu zbirku u jednom se primjerku nabavljaju: rječnici, enciklopedije, atlasi, priručnici, bibliografije, leksikoni. Građa je smještena u Studijskoj čitaonici GISKO-a.

1. **Zavičajna zbirka**

Zavičajna zbirka GISKO-a je

* lokalna – pokriva područje grada Osijeka i Sveučilišta J. J. Strossmayera (Mursiana)
* regionalna – pokriva povijesno područje Slavonije, odnosno prostor Osječko-baranjske županije (Slavonica)

Obje zbirke čine jedinstvenu cjelinu koja se sistematski prikuplja, obrađuje i kao zasebna vrijednost organizira kao zbirka unutar knjižnice koja predstavlja građu za povijesni razvoj materijalne i duhovne kulture nekog područja. Zavičajna zbirka Gradske i sveučilišne knjižnice Osijek prikuplja:

* publikacije objavljene na području Grada Osijeka i Sveučilišta J. J. Strossmayera
* publikacije autora koji su rođeni ili su duže vrijeme djelovali na području Grada Osijeka i Sveučilišta J. J. Strossmayera, a objavljene bilo gdje
* sve što je objavljeno o Gradu Osijeku, o njegovu stanovništvu ili o pojedincima, bez obzira na mjesto objavljivanja.
* službene publikacije lokalne samouprave

 **Vrste građe u zavičajnoj zbirci**

 Građa koju treba sadržavati fond zbirke trebala bi po mogućnosti biti u originalnom obliku. Građu koja ulazi u zavičajnu zbirku može se svrstati u više osnovnih tipova:

* monografije: a) sadržajno vezane uz zavičaj; b) vezane uz zavičaj s obzirom na izdavanje
* serijske publikacije: a) sadržajno vezane uz zavičaj; b) vezane po mjestu izdanja
* rukopisi djela znamenitih građana
* muzikalije vezane uz kraj
* planovi mjesta, geografske karte
* zvučna građa
* slikovna građa (likovni radovi, reprodukcije, portreti, fotografije, razglednice)
* polupublicirana građa: a) znanstvene i stručne publikacije; b) društveno političke publikacije (materijali za sjednice); c) katalozi, prospekti; d) programi i izvještaji o radu privrednih organizacija;
* efemerna građa (plakati, letci, ulaznice, upute za korištenje proizvoda, cjenici)

**Broj primjeraka** – budući se radi o fondu koji se koristi isključivo u prostorijama Knjižnice, nabavlja se samo jedan primjerak, a svaki sljedeći šalje se u ostale zbirke. Pojedini primjerci građe čuvaju se u zbirci duplikata.

1. **American Corner Osijek**

American Corner Osijek, kao prvi  American Corner u Hrvatskoj, otvoren je u svibnju 2005. Američki kutak, kao donacija Veleposlanstva Sjedinjenih Američkih Država, čini zasebnu zbirku na engleskom jeziku iz različitih područja, namijenjenu učenicima i studentima, korisnicima koji potječu s engleskog govornog područja, kao i svim drugim zainteresiranim korisnicima GISKO-a.

**Broj primjeraka** – fond čini po jedan primjerak beletristike, zbirke knjiga iz različitih područja znanosti, referentne zbirke, neknjižne građe…

1. **BDI zbirka**

BDI zbirka (**B**ibliotekarstvo-**D**okumentacija-**I**nformacija) zbirka je knjižnične građe s područja knjižničarstva, informacijskih i srodnih znanosti (muzeologija, arhivistika) namijenjena knjižničarima, studentima knjižničarstva i drugim stručnjacima s područja knjižničarstva i informacijskih znanosti, ali i svim zainteresiranim korisnicima Knjižnice.

**Broj primjeraka** – fond čini jedan do šest primjeraka domaće stručne literature s područja knjižničarstva i informacijskih znanosti, najznačajnija djela s područja arhivistike i muzeologije te značajna literatura navedenih područja na stranim jezicima, pretežno engleskom i njemačkom. Naslovi koji se nalazi u BDI zbirci, ovisno o interesu i potrebama korisnika, mogu biti smješteni i unutar drugih odjela Knjižnice.

1. **Obvezni primjerak RH**

GISKO-u se, sukladno zakonskim[[14]](#footnote-14) propisima, dostavlja Obvezni primjerak Republike Hrvatske te, od 1961. godine, Knjižnica ima zadatak prikupljati, stručno obrađivati, čuvati i davati na korištenje sveukupnu građu (tiskovine, AV građu, elektroničku građu,….) koja dokumentira i iskazuje hrvatsko duhovno stvaralaštvo. Pravilnikom[[15]](#footnote-15) o obveznom primjerku iz 2020., obvezni primjerak za GISKO prestao je biti cjelovit te knjižnica prima knjige, časopise i zbornike financirane ili sufinancirane javnim sredstvima te novine.

1. **Zbirka magistarskih radova i doktorskih disertacija**

Zbirka magistarskih radova i doktorskih disertacija okuplja magistarske radove i doktorske disertacije obranjene na Sveučilištu Josipa Jurja Strossmayera u Osijeku.

**Broj primjeraka** – fond čini po jedan primjerak dostavljenih magistarskih radova i doktorskih disertaciji u tiskanom obliku.

1. **Austrijska čitaonica**

Austrijska čitaonica otvorena je za korisnike 1995. godine u suradnji s Ministarstvom vanjskih poslova Republike Austrije kao odsjek Studijske čitaonice Gradske i sveučilišne knjižnice Osijek s ciljem osiguravanja dostupnosti knjigama i drugim izvorima informacija na njemačkom jeziku pripadnicima austrijske nacionalne manjine u Republici Hrvatskoj te potpore očuvanju, njegovanju i promicanja njihovih kulturnih i nacionalnih vrijednosti. Zbirka se izgrađuje darom Ministarstva vanjskih poslova Republike Austrije.

**Broj primjeraka** – fond čini po jedan primjerak dostavljene beletristike, zbirke knjiga iz različitih područja znanosti, referentne zbirke, Austrijske bibliografije, dnevnog, tjednog i mjesečnog tiska, neknjižne građe…

1. **Odsjek periodike**

Zbirkom periodike nastoji se zadovoljiti potrebe korisnika (djece, mladih, odraslih) za dnevnim informacijama, razonodom i zabavom, kao i upotpuniti pojedina stručna područja. Važan je zadatak održati kontinuitet pristizanja naslova odnosno primjeraka od strane Komisije odabranih naslova.

**Broj primjeraka** – fond čini jedan do pet primjeraka odabranog dnevnog tiska, jedan do pet primjeraka odabranog tjednog i mjesečnog tiska, jedan primjerak odabranih periodičnih publikacija, jedan do pet primjeraka znanstveno-popularnih časopisa.

1. **Legati**

Legati su otkupljene, poklonjene ili oporučno ostavljene privatne zbirke u knjižnicama, privatne knjižnice znamenitih ljudi koje su javno dobro, njihove ostavštine. Knjižnica čuva sljedeće legate:

* Zbirka Viktora D. Sonnenfelda (filozofija, sociologija, povijest);
* Zbirka Rudolfa F. Magjera (književnost, grafike, fotografije);
* Zbirka Miroslava Pollaka (religija, društvene znanosti);
* Zbirka Pavla M. Rakoša (književnost);
* Zbirka Danice i Ante Pinterovića (književnost, povijest, zemljopis);
* Zbirka Vjekoslava i Matilde Hengl (književnost, povijest umjetnosti, povijest);
* Legat Huge Gottschalka
1. **Spomenička zbirka**

Spomenička zbirka GISKO-a posebna je specijalna zbirka unutar knjižničnoga fonda Studijske čitaonice koja obuhvaća svu građu izdanu do 1945. godine bez obzira na teritorij izdavanja i tiskanja. Zbirka je to stvarana kupnjom i darom ili otkupom pojedinačnih knjiga i cijelih zbirki kao ostavština privatnih knjižnica poznatih Osječana. Zbirka se dijeli na više zasebnih podzbirki: knjige izdane do 1945. godine, zbirka rara (stara knjiga), Divaldiana, zbirke legata (legat Hengl, Sonnenfeld, Pollak, Magjer, Rakoš, Pinterović, Kocijan, Gottschalk i dr.).

1. **Medioteka**

Zbirka audiovizualne građe korisnicima je dostupna za posudbu na odjelima i ograncima GISKO-a, a čine ju CD-ROM-ovi referentnog, obrazovnog i sličnog sadržaja, audio građa (klasična glazba, džez, pop, rock, etno, filmska glazba..), filmovi (drame, komedije, kriminalistički, povijesni, glazbeni, akcijski i dr., dokumentarni filmovi).

**Vrednovanje knjižničnog fonda**

Vrednovanje knjižničnog fonda važan je dio nabavne politike Knjižnice. Njime se nastoji poboljšati nabavu i ispraviti nedostatke postojećih zbirki. Kriteriji vrednovanja fonda jesu:

* Iskoristivost
* Kvaliteta
* Dostupnost
* Relevantnost
* Količina

**Izlučivanje i otpis građe**:

Iz knjižničnog fonda redovito se izlučuje i otpisuje:

* uništena (neupotrebljiva građa – poplava, požar, izgubljena/otuđena, nevraćena)
* dotrajala (istrošena uporabom, oštećena)
* zastarjela (sadržajno zastarjela, neaktualna građa, prekobrojni primjerci)

Izgradnja knjižničnog fonda dinamičan je proces koji se sastoji od stalnog priljeva nove građe, ali i od stalnog izlučivanja i otpisa neaktualne (zastarjele, uništene, otuđene ili oštećene). Nabava nove građe, kao i otpis neaktualne, temelji na stručnim procjenama, a u skladu s važećim zakonima i propisima (Standardi za narodne knjižnice u RH, Pravilnik o reviziji i otpisu knjižnične građe, Pravilnik o uvjetima i načinu korištenja knjižnične građe i usluga Gradske i sveučilišne knjižnice Osijek).

**Pristup građi**

Sva knjižnična građa dostupna je svim korisnicima. Osoblje Gradske i sveučilišne knjižnice Osijek osigurava pomoć korisnicima pri izboru i traženju potrebne građe. Knjižnica sudjeluje u međuknjižničnoj posudbi kako bi osigurala građu koju GISKO ne posjeduje. Pristupom internetu osigurava se dostupnost elektroničkih izvora te se omogućuje pristup određenim online bazama podataka.

Zadaća je Smjernica za nabavu građe Gradske i sveučilišne knjižnice Osijek kroz plansku i sustavnu nabavu, sukladnu procjeni o vrijednosti građe i korisničkim zahtjevima, osigurati:

* ponudu aktualnih tema i naslova,
* sadržaje i usluge za cjeloživotno učenje i stjecanje informacijske pismenosti,
* mjesto druženja, zabave i kvalitetnog provođenja slobodnog vremena
* građu za znanstveno-istraživačke, nastavne i obrazovne potrebe studenata i znanstveno-nastavnog osoblja

Nabavna politika Gradske i sveučilišne knjižnice Osijek u skladu je s preporukama sljedećih dokumenata: UNESCO-a Manifesta za narodne knjižnice, Kopenhaške deklaracije o važnosti narodnih knjižnica u informacijskom društvu, IFLA-ih i UNESCO-ih smjernica za razvoj službi i usluga u narodnim knjižnicama, Izjave IFLA-ine Komisije za slobodu izražavanja i slobodan pristup informacijama Knjižnice i intelektualna sloboda te Zakona o knjižnicama.

Ovim se smjernicama potvrđuje da Gradska i sveučilišna knjižnica Osijek nabavlja građu iz svih područja, bez obzira na vjersku, političku, seksualnu ili drugu tematiku.

Voditelj Službe nabave

Srđan Lukačević, viši knjižničar

U Osijeku, 19.01.2023.

1. U daljnjem tekstu GISKO [↑](#footnote-ref-1)
2. UNESCO-ov Manifest o javnim bibliotekama 1972.: "Narodna knjižnica – demokratska ustanova za obrazovanje, kulturu i obaviještenost". [↑](#footnote-ref-2)
3. Zakonom o visokim učilištima (N.N. br. 96/93., čl. 154 i N.N. br. 59/96 – pročišćeni tekst, čl. 178) osnivačka i vlasnička prava nad knjižnicom prenesena su na Sveučilište J. J. Strossmayera u Osijeku. Navedenim zakonom Knjižnica je definirana kao ustanova čija djelatnost osigurava cjelovitost i potrebni standard sustava visoke naobrazbe na Sveučilištu, a u knjižničnom smislu kao sveučilišna/znanstvena knjižnica. [↑](#footnote-ref-3)
4. U skladu s odredbama Zakona o knjižnicama (N.N. br. 17/2019) čl. 9: "Općina i gradovi dužni su osnovati narodnu knjižnicu kao javnu ustanovu osim u slučaju kada djelatnost narodne knjižnice već ne obavlja koja sveučilišna ili općeznanstvena knjižnica na njihovom području" sklopljen je Ugovor između Grada Osijeka – Poglavarstva i Sveučilišta J. J. Strossmayera u Osijeku s jedne strane i GISKO s druge. [↑](#footnote-ref-4)
5. Konačni rezultati popisa 2021. URL: <https://dzs.gov.hr/vijesti/objavljeni-konacni-rezultati-popisa-2021/1270> (2023-01-19) [↑](#footnote-ref-5)
6. Narodne novine. Zakon o knjižnicama i knjižničnoj djelatnosti. URL: <https://narodne-novine.nn.hr/clanci/sluzbeni/2019_02_17_356.html> (2023-01-19) [↑](#footnote-ref-6)
7. Osječko-baranjska županija prema popisu stanovnika iz 2021. ima 258.026 stanovnika dok fond GISKO-a prema godišnjem izvješću iz 2021. čini 556.669 svezaka knjiga [↑](#footnote-ref-7)
8. Narodne novine. Zakon o knjižnicama i knjižničnoj djelatnosti. Nav.dj. [↑](#footnote-ref-8)
9. Narodne novine. Standardi za Narodne knjižnice u Republici Hrvatskoj, (NN 103/2021). URL: <https://narodne-novine.nn.hr/clanci/sluzbeni/2021_09_103_1834.html> (2023-01-19) [↑](#footnote-ref-9)
10. Narodne novine. Standardi za narodne knjižnice u Republici Hrvatskoj. Nav.dj. ; Narodne novine. Standardi za visokoškolske knjižnice u Republici Hrvatskoj (NN 81/2022). URL : <https://narodne-novine.nn.hr/clanci/sluzbeni/2022_07_81_1182.html> (2023-01-19); Leščić, J. Okvir smjernica za izradu pisane politike nabave građe i izgradnje zbirki u narodnim knjižnicama, 2012. URL: <http://www.nsk.hr/wp-content/uploads/2012/11/smjernice-za-nabavu.pdf> (2023-01-19) [↑](#footnote-ref-10)
11. Obvezni primjerak reguliran je Zakonom i knjižnicama i knjižničnoj djelatnosti, (NN 17/2019). URL:

<https://narodne-novine.nn.hr/clanci/sluzbeni/2019_02_17_356.html> (2023-01-19) i Pravilnikom o obveznom primjerku (NN 66/2020). URL: <https://narodne-novine.nn.hr/clanci/sluzbeni/2020_06_66_1318.html> (2023-01-19) [↑](#footnote-ref-11)
12. Management: Collection Development: Selection Criteria, 2006. URL: <https://www.ala.org/tools/challengesupport/selectionpolicytoolkit/criteria> (2023-01-19) [↑](#footnote-ref-12)
13. Isto. [↑](#footnote-ref-13)
14. Narodne novine. Zakon o knjižnicama i knjižničnoj djelatnosti. Nav.dj. [↑](#footnote-ref-14)
15. Pravilnik o obveznom primjerku. Nav. Dj. [↑](#footnote-ref-15)